Obrazloženje uz nacrt Odluke o privremenoj zabrani izvođenja građevinskih radova tijekom 2027.

Odredbom članka 90. Zakona o gradnji („Narodne novine“ broj 155/25) predstavničkom tijelu jedinice lokalne samouprave dana je ovlast donošenja odluke kojom može, za određene vrste građevina, na određenim područjima, a po prethodno pribavljenom mišljenju lokalne turističke zajednice, odrediti vremensko razdoblje ne dulje od 60 dana iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine. 

Nacrt akta je usklađen s novinama propisanim sadašnjim Zakonom o gradnji („Narodne novine“ broj 155/25) u odnosu na prethodno važeći Zakon o gradnji („Narodne novine“ broj 153/13, 20/17, 39/19, 125/19, 145/24), u vidu najveće duljine trajanja privremene zabrane izvođenja zemljanih radova i radova na izgradnji konstrukcije građevine do 60 kalendarskih dana. 

Vrijedi istaknuti kako Zakonom o gradnji („Narodne novine“ broj 155/25) nije regulirano koji su to zemljani radovi i radovi na izgradnji konstrukcije građevine, već je to regulirano tumačenjem i shvaćanjima nadležne struke. Prema mišljenju Ministarstva graditeljstva i prostornog uređenja, pod zemljanim radovima smatraju se radovi iskopavanja zemlje ili drugog materijala iz tla te nasipavanje zemlje ili drugog materijala, a radovima na izgradnji konstrukcije građevine smatraju se izrada temelja, zidova, međukatne konstrukcije i krovne konstrukcije te izgradnja drugih konstruktivnih dijelova građevina koje nisu zgrade. 
S druge strane keramičarski, elektroinstalaterski i vodoinstalaterski radovi, krovopokrivački i slični radovi ne smatraju se zemljanim radovima i radovima na izgradnji konstrukcije građevine, odnosno radovima koji mogu biti predmet zabrane sukladno pozitivnim propisima. 

Ovim prijedlogom Odluke predlaže se zabrana za cijelo područje Općine Starigrad u razdoblju od 1. srpnja do 29. kolovoza 2027. u vremenu od 00:00 do 24:00 sata. Zabrana se ne odnosi na: građevine, odnosno radove za čije je građenje, odnosno izvođenje utvrđen interes Republike Hrvatske, uklanjanje građevina na temelju rješenja građevinske inspekcije ili odluke drugog tijela državne vlasti, hitne radove na popravcima objekata i uređaja komunalne i ostale infrastrukture kojima se sprječava nastanak posljedica opasnih za život i zdravlje ljudi, nužne radove na popravcima građevina kad zbog oštećenja postoji opasnost po život i zdravlje ljudi, građenje objekata predškolskog, školskog, zdravstvenog i socijalnog sadržaja, građenje javnih građevina sportske i kulturne namjene, izvođenje radova po projektima financiranim iz EU i nacionalnih fondova i infrastrukturne radove.
Nacrt odluke dostavit će se Turističkoj zajednici kako bi ista dala svoje mišljenje o razdoblju u kojem se ne mogu izvoditi radovi.
Pozivamo sve zainteresirane da svoje primjedbe, prijedloge i komentare na predložene prijedloge dostave isključivo na priloženom obrascu sudjelovanja u savjetovanju s javnošću na adresu e-pošte: info@opcina-starigrad.hr	
